Premierul Marcel Ciolacu a anunțat joi, la începutul ședinței de Guvern, validarea ajutorului de stat pentru compania TAROM.
O sută de milioane de euro, bani de la Comisia Europeană, vor ajunge în conturile companiei aeriene.
Premierul a precizat că România are deja acordul Comisiei Europene pentru acest ajutor de stat.
„Există acum toate condițiile ca TAROM să ia măsurile necesare pentru a deveni la fel de eficientă precum competitorii săi”, a mai spus premierul.
Comisia Europeană a aprobat, la sfârșitul lunii aprilie, în temeiul normelor UE privind ajutoarele de stat, planurile României de a acorda transportatorului aerian național deținut de stat, TAROM, un ajutor de restructurare în valoare de până la 95,3 milioane euro (473,69 milioane lei). Măsura va permite companiei să își restabilească viabilitatea pe termen lung, reducând în același timp la minimum denaturările concurenței.
Planul de restructurare stabilește un pachet de măsuri de raționalizare a operațiunilor TAROM, de reînnoire a flotei sale învechite și de reducere a costurilor.